**OZNAM O PEDIKULÓZE**

Oznamujeme rodičom, že v Základnej škole sa vyskytli vši. Žiadame rodičov, aby prezreli deťom vlasy. O liečbe zo zavšivenia a dočasnom vyradení dieťaťa z kolektívu rozhoduje príslušný lekár. Dieťa sa môže do kolektívu vrátiť až po predložení lekárskej správy o ukončení liečenia na pedikulózu. Hlavnú zodpovednosť za odstránenie vzniknutého problému má zákonný zástupca žiaka.

***Pedikulóza (zavšivavenie)***

***Voš detská hlavová*** *(Pediculus capitis)* je drobný, plochý, bezkrídly, takmer priesvitný cudzopasník, ktorý sa živý krvou hostiteľa a ktorý je schopný parazitovať iba na človeku. Žije vo vlasovej časti hlavy, ale napr. aj v obočí, brade a fúzoch. Voš detská má ústne ústroje prispôsobené k bodaniu a saniu. Živý sa prúdiacou krvou a spôsobuje podráždenie a svrbenie. Samičky kladú denne 3-4 vajíčka (hnidy) ku koreňom vlasov pevným, prakticky nerozpustným tmelom. Z vajíčok sa liahnu larvy. Vývoj vší z vajíčok cez larválne štádia až k dospelému jedincovi trvá priemerne 20 dní (závisí od teploty). Vajíčka (hnidy) zostávajú vo vlasoch aj po vyliahnutí vší. Živé hnidy sú žltobiele, po vyliahnutí sú priesvitné. Dospelé samičky žijú priemerne 3 týždne, za život nakladú 100 – 140 vajíčok.

A**ko sa možno všami nakaziť:**

 Keďže voš detská parazituje len na človeku, zdrojom nákazy je zavšivený človek. Od zavšiveného zdroja je možný prechod na nového hostiteľa od začiatku zavšivenia až do doby jeho likvidácie. Vši sa šíria hlavne pri priamom styku a zväčša v kolektívoch (rodina, predškolské a školské zariadenia, ubytovne), ale v menšej miere aj prostredníctvom rôznych predmetov (hrebene, kefy, čiapky, šálu, osobná a posteľná bielizeň). Ak sa dostanú vši na golier odevu, môžu preliezať aj na šaty druhých osôb v spoločných skrinkách, šatniach.

 Voš detská žije predovšetkým vo vlasoch detí, najčastejšie 2 až 12 ročných. Dôvodom pomerne ľahkého prenosu u detí tejto vekovej skupiny je to, že deti sa často pri hrách dotýkajú hlavami.

V zimnom období je výskyt vší vyšší. Pravdepodobne je to spôsobené tým, že predovšetkým v zime sa nosia pokrývky hlavy, ktoré si deti pri hrách aj vymieňajú, a tým sa vši môžu prenášať. V letnom období sa čapice nenosia a viac sa aj strihajú vlasy.

 **Ako sa dá vší zbaviť čo najúčinnejšie:**

 Časté umývanie vlasov síce čiastočne bráni množeniu parazitov vo vlasoch, ale toto opatrenie nemožno považovať za dostatočné. Samotné umytie vši z vlasov neodstráni. Je potrebné ošetriť vlasy prípravkom proti všiam dostupným na trhu (v súčasnosti je na trhu šampón, dezinsekčný spray, vlasový gél, kondicionér). Túto kúru je nutné vykonať u všetkých členov rodiny v rovnakom čase. Ak sa kúra neaplikuje u všetkých a v rovnakom čase, môže dochádzať k ďalšiemu prenosu. Zároveň je nutné vyvariť, resp. vyprať pri vysokých teplotách osobnú a posteľnú bielizeň, dôkladne ju vysušiť a vyžehliť. Čiapky, šatky, šály a iný odev, ktorý nie je možné vyvariť je nutné vyprať min. v 2 cykloch pri doporučených teplotách, dôkladne vysušiť, vystaviť účinkom slnečného žiarenia, príp. postriekať prípravkom na lezúci hmyz. Predmety prichádzajúce do priameho styku s vlasmi (hrebene, kefky) je potrebné ošetriť prípravkom na lezúci hmyz, prípadne namočiť do roztoku s obsahom chlóru.

Zásadné je zabezpečenie vysokej úrovne osobnej hygieny. Každý člen kolektívu musí používať vlastné predmety osobnej hygieny (uterák, hrebeň) a zabrániť ich vzájomnému požičiavaniu. To isté platí aj v prípade čiapok, šatiek, prípadne iných pokrývok hlavy.

Zavšivenie je ochorenie zaradené do Medzinárodnej klasifikácie chorôb pod kódom B85. Na základe tejto skutočnosti je lekár povinný zabezpečiť príslušnú liečebno-preventívnu starostlivosť, a to buď samostatne alebo v spolupráci s príslušným špecialistom.

Aj po vykonaní uvedených opatrení je potrebné mať na zreteli, že pedikulóza je parazitárne ochorenie, ktoré nezanecháva imunitu.

Dieťa môže aj po predchádzajúcom odvšivení opakovane dostať vši pri kontakte so zavšivavenou osobou.

***Hanbou nie je dostať vši, problémom je zotrvať v stave zavšivenia a nedbať o čistotu svojich detí a rodiny.***